Qu’un notari se transforme en diputat; qu’un faus Corneille hèsque de Tiridate9; qu’un eunuc arribe a tier un arèm; qu’un militar acomodat guanhe per edart era batalha decissiua d’ua epòca; qu’un potecari endonvie es sòles de carton entara armada deth Sambre-et-Meuse e aquerisque, damb eth carton venut coma sòla quate centes mil liures de renda; qu’un quincalhèr se maride damb era usura e li venguen d’era coma hilhs sèt o ueit milions de francs; qu’un predicador gerundian arribe a avesque; qu’a un majordòm de bona casa, en gésser deth servici se lo hèsque ministre de finances, qu’ei parièr: es òmes criden ad aquerò gèni, madeish que criden Beresa ara figura de Mosqueton10, e Majestat ara regdor de Claudi.